Klein kind groot stres? | Baba-En-Kleuter
Die samelewing word ál meer prestasiegedrewe en mededingend. Ouers weet dit – dis immers die wêreld waarin ons elke dag ons brood verdien. Goedbedoelende ouers meen dikwels hulle moet alles in hul vermoë doen om vir Jannie en Sannie vroeg al te begin voorberei op hierdie omgewing. Hoe vroeër, hoe beter, en geen geld word ontsien in pogings om hul kinders vir sukses te brei nie.
Ál meer sielkundiges en onderwysers waarsku egter dat jy jou kind 'n onreg aandoen met 'n program wat te vol is en wat te veel klem op prestasie lê. Laat kinders tog weer kinders word en 'n slag net speel, is die raad wat ál meer uitgedeel word.
Is jou kind se ervaring van die wêreld werklik so sorgeloos as wat jy dink? Of word jou eie angs en stres oor die toekoms na haar oorgedra? Onthou, kinders is fyn op hul ouers ingestel. Uiteindelik is dit ons taak om hulle te bemagtig om die toenemende druk van die wêreld daarbuite baas te raak. Dít is net moontlik wanneer ons ons kinders onvoorwaardelik liefhet en aanvaar. As kinders tuis veilig voel, kan hulle die wêreld en skool met al sy eise en uitdagings oorleef en nog die lewe geniet ook.